24.		Žaloba s návrhom na vydanie platobného rozkazu
			(§ 265 Civilného sporového poriadku)
Okresnému súdu Rimavská Sobota
V Lučenci dňa 1. júna 2022
Žaloba
Žalobcu: RAMZES, s.r.o. so sídlom Lazaretská 18, Lučenec, IČO: 36 589 587, tel.: 047/123456, e-mail: office@ramzes.sk
proti
žalovanému: ARGUS MARKET, s.r.o. so sídlom Tržné námestie 278, Rimavská Sobota, IČO: 32 325 879, tel.: 047/987654, e-mail: office@argusmarket.sk
o zaplatenie 1 000 € s príslušenstvom
I.
So žalovaným som uzavrel dňa 15. januára 2022 kúpnu zmluvu, ktorej predmetom bola dodávka surových drevotrieskových dosiek o rozmere 2 800 x 2 070 mm v počte 10 ks a cene 100 €/ks vrátane DPH. Predmetný tovar bol žalovanému riadne a včas dodaný dňa 15. februára 2022, čo žalovaný potvrdil na dodacom liste. Splatnosť kúpnej ceny bola dohodnutá v zmluve na štrnásť dní. Faktúra č. 2585258 na sumu 1 000 € bola odporcovi odovzdaná súčasne s tovarom a bola splatná dňa 1. marca 2022. V článku VI. kúpnej zmluvy sme si pre prípad omeškania so zaplatením kúpnej ceny dojednali právo dodávateľa na zaplatenie úrokov z omeškania vo výške 20 % ročne z dlžnej sumy.
Dôkazy:
–	Kúpna zmluva zo dňa 15. januára 2022
–	Dodací list
–	Faktúra č. 2585258
II.
Žalovaný v lehote splatnosti faktúru č. 2585258 neuhradil a nereagoval ani na písomné a telefonické výzvy k úhrade pohľadávky.
Dôkaz:
–	Výzva zo dňa 8. marca 2022
–	Predžalobná výzva zo dňa 22. marca 2022
III.
Vzhľadom k vyššie uvedeným skutočnostiam preto navrhujeme, aby súd vydal podľa § 265 Civilného sporového poriadku tento
p l a t o b n ý  r o z k a z :
Súd ukladá žalovanému, aby do 15 dní od doručenia platobného rozkazu zaplatil žalobcovi sumu 1 000 € spolu s úrokom z omeškania vo výške 20 % ročne zo sumy 1 000 € odo dňa 2. marca 2022 (deň vzniku omeškania, t. j. deň nasledujúci po dni splatnosti faktúry č. 2585258) až do zaplatenia ako aj nahradil žalobcovi trovy konania vo výške 60 € (zaplatený súdny poplatok za podanú žalobu), alebo, aby v tej istej lehote podal odpor na tomto súde.
V prípade, ak súd platobný rozkaz nevydá, prípadne podá žalovaný v zákonnej lehote proti platobnému rozkazu odôvodnený odpor, žiadame, aby súd vydal tento
r o z s u d o k :
Žalovaný je povinný zaplatiť žalobcovi sumu 1 000 € spolu s úrokom z omeškania vo výške 20 % ročne zo sumy 1 000 € odo dňa 2. marca 2022 až do zaplatenia, všetko v lehote troch dní odo dňa právoplatnosti tohto rozsudku.
Žalobca má voči žalovanému nárok na plnú náhradu trov konania. 
Ing. Ferdinand Veriteľ, konateľ žalobcu
Poznámky
Ak je možné vo veci samej alebo o jej časti rozhodnúť na základe skutočností tvrdených žalobcom, o ktorých súd nemá pochybnosti, najmä ak tieto skutočnosti vyplývajú z listinných dôkazov, možno o žalobe rozhodnúť bez vyjadrenia žalovaného a bez nariadenia pojednávania aj platobným rozkazom, v ktorom sa žalovanému uloží, aby do 15 dní od doručenia zaplatil uplatnenú peňažnú pohľadávku alebo jej časť a nahradil trovy konania alebo aby v tej istej lehote podal odpor. 
Ak žalobca predloží spolu so žalobou platobný rozkaz na tlačive zverejnenom ministerstvom spravodlivosti na jeho webovom sídle a na vydanie platobného rozkazu sú splnené zákonom ustanovené podmienky a je zaplatený súdny poplatok, súd vydá platobný rozkaz najneskôr do desiatich pracovných dní od splnenia týchto podmienok.
Upozorňujeme, že pokiaľ súd zašle platobný rozkaz so žalobou žalovanému do jeho aktivovanej elektronickej schránky (ak má žalovaný aktivovanú elektronickú schránku) do vlastných rúk a adresát si v úložnej 15-dňovej lehote túto úradnú elektronickú správu neprečíta (predpokladom jej prečítania je odoslanie elektronickej doručenky súdu), márnym uplynutím 15 dňovej úložnej lehoty sa táto elektronická úradná správa, vrátane všetkých elektronických dokumentov považuje za doručenú, a to aj vtedy, ak sa adresát o tom nedozvedel. Pri doručovaní prostredníctvom pošty je pre nadobudnutie právoplatnosti platobného rozkazu nevyhnutné doručiť platobný rozkaz žalovanému do vlastných rúk. 
Viď aj poznámky k vzoru žaloby. 
Žalobca má však aj alternatívnu možnosť, ako si uplatniť svoj peňažný nárok, a to prostredníctvom tzv. upomínacieho konania. Na upomínacie konanie je kauzálne príslušný Okresný súd Banská Bystrica pre celé územie Slovenska. Konanie sa začína podaním návrhu na vydanie platobného rozkazu. Na podanie návrhu je oprávnený ten, koho nárok na zaplatenie určitej peňažnej sumy v eurách voči žalovanému možno odôvodnene predpokladať. Uplatňovaný nárok možno odôvodnene predpokladať, ak vyplýva zo skutočností uvedených žalobcom a z listín pripojených k návrhu. Ak sú žalobca a žalovaný účtovnými jednotkami, postačí pripojiť faktúru alebo inú výzvu podobnej povahy, ktorou sa požadovalo splnenie uplatňovaného nároku od žalovaného, a vyhlásiť, že uplatňovaný nárok žalobca eviduje vo svojom účtovníctve. Ak je žalobca platiteľom dane z pridanej hodnoty, v návrhu môže vyhlásiť, že údaje o uplatňovanom nároku voči žalovanému uviedol v kontrolnom výkaze podľa osobitného predpisu. Návrh sa podáva výlučne elektronickými prostriedkami do elektronickej schránky súdu prostredníctvom na to určeného elektronického formulára. Súdny poplatok splatný podaním návrhu na vydanie platobného rozkazu v upomínacom konaní je 50 % z percentnej sadzby ustanovenej v sadzobníku.